**I foråret 2022 gav Holbæk Kommune ejeren af stalden på Næsbyvej 6 tilladelse
til udvidelse af husdyrholdet og opstart af svinehold.
Flere naboer protesterede,
og der blev gennemført en underskriftsindsamling.
Derefter blev godkendelsen anket til Miljø- og Fødevareankenævnet.**

**Den 15. maj 2025 kom afgørelsen.
Miljø- og Fødevareankenævnet underkender Holbæk Kommunes godkendelse
og sender sagen tilbage til fornyet behandling i kommunen.**

Orøborgernes ankesag er først og fremmest vundet,
fordi kommunens sagsbehandling har været fejlbehæftet,
og fordi ansøgningen ikke har været korrekt.
Herunder, at der ikke er taget tilstrækkeligt hensyn
til omkringliggende boliger,
og at der er alene søgt om en udvidelse af dyreholdet på Næsbyvej 6
uden at inkludere det dyrehold, der er på Bygaden 27 og Nørrestængevej 16.
Alle ejendommene ejes af Hans Ingeman
og skal derfor behandles som en samlet bedrift.

![Fotograf: Karsten Wagener](stald.jpg)

**Øvrige kritikpunkter**

I ankesagen peges der på en række øvrige punkter,
som Holbæk Kommune i forbindelse med godkendelsen burde have taget højde for.
Herunder:

  * at den nødvendige høring om godkendelsen ikke omfattede alle berørte boliger

  * at godkendelsen ikke er i overensstemmelse med den fredning af Forklædet,
    der var under behandling

  * at der ikke var taget højde for pesticidforbruget

  * at der er tale om et sårbart drikkevandsindvindingsområde

Nu, hvor Holbæk Kommune står over for store udfordringer
i forhold til den grønne trepart
med mål om reduktion af kvælstofudledningen til Isefjord
(se artiklen *Orø og den grønne trepart)*,
må vi forvente, at en eventuel fornyet ansøgning
vil få en betydeligt grundigere behandling.
I det lys bliver det måske vanskeligt at forestille sig,
at kommunen vil give tilladelse til endnu en svinestald på Orø.

Det er dog tankevækkende,
at Holbæk Kommunes sagsbehandling i dette tilfælde har været så mangelfuld.
